钦定古今图书集成/明伦汇编/交谊典/第031卷 > 宋胡大初昼帘绪论 > 《正长各举属官诏》宋·曾巩
## 钦定古今图书集成/明伦汇编/交谊典/第031卷 > 宋胡大初昼帘绪论 > 《正长各举属官诏》宋·曾巩

盖闻尧之治曰“百姓昭明”，舜之治曰“四门穆穆”，然则
当是之时，在位皆君子，其是非不惑可知也。故尧欲
釐百工，舜欲熙帝载，求可任者，皆访诸四岳。因四岳
以命禹，又因禹以命稷、契；皋陶因群臣之佥曰，以命
垂、益；伯夷因伯夷以命夔、龙。其审官用贤，不自任其
聪明，而稽之于众如此。然存于《书》，二帝所命者，羲和
九官十二牧，皆官之正长也。至于属官，则未有二帝
尝命之者。其遗法之可考，则周穆王命伯囧为太仆
正，戒之曰：“慎简乃僚，无以巧言令色，便辟侧媚。其惟
吉士，则自择其官之属者，官之正长之事。”此先王之
成法也。汉魏以来，公府郡国亦皆自辟其属，而唐陆
贽请使台省长官自择僚属，盖上下之体，相承如此，
以周天下之务，此古今之通理也。今朕董正治官，始
自三省，至于百工，皆正其名。夫使在位皆君子，而是
非不惑，此朕素所以厉士大夫也。故凡官之长贰，朕
既考择而任之。尚书，政本也，自郎已下，用吏甚众。其
令仆射左右丞尚书侍郎，各于其所部，员有未备，皆
举二人以闻，朕将择“而用之；其未用者，亦识其名以
待用。朕稽于古以正百官，稽于众以求天下之士，其
勤可谓至矣。惟官之长贰之臣，皆朕所属，以共成天
下之治，其尚体朕意。所举惟公，以应朕之求；所陈惟
实，以严朕之诏。其得材失士，有司其各以等差，具为
赏罚之格，朕将举而行之。赏吾不吝，罚亦无舍，非独
搜扬”幽滞，庶几为官得人，亦将以观吾大臣之能，使
朕得与众士大夫合志同心，以进天下之材，作则垂
法，行之于今，以诒后世，追于先王之成宪，无令唐虞、
有周专美于古，不其美欤？咨尔庶位，其谕朕意。